Dr. Nyíri Sándor

1942 – 2025

Meghalt Nyíri Sándor nyugalmazott ügyész, egykori belügyi helyettes államtitkár, a Magyar Rendészettudományi Társaság Kertész Imre díjjal kitüntetett alapító tagja, hosszú ideig a Társaság Felügyelő Bizottságának elnöke, a büntető tudományok elismert művelője.

Alig lehet elképzelni történelmi korszakot, ami tragédiákban, válságokban, embert próbáló kihívásokban ahhoz a több mint nyolcvan esztendőhöz fogható lenne, ami Nyíri Sándornak és nemzedékének osztályrészül jutott. Az ügyészségi szervezet csúcsára vezető életútja példa arra, hogy emberséggel, szorgalommal, tehetséggel és kivételes felelősségérzettel vitézül helyt lehet állni.

Az emberséget a szülői házból hozta és mindvégig megőrizte. (Nem véletlen, hogy néhai professzorunkat, a világhírű tudóst, Szabó Dénest, akihez őszinte barátság kötötte, egyszer még ifjúsága színhelyére, a Gyáli útra is meginvitálta.) A szorgalom nála családi hagyomány, a tehetség pedig olyan ajándék, amivel jól sáfárkodott akkor is, amikor a jogi egyetemet választotta. A jogszabály tudása és tisztelete, a fegyelmezett gondolkodás készsége, a köz szolgálatának vállalása az ügyészségre szólította. Jogalkalmazói pályafutása csúcsának tekintette, amikor tisztéből fakadóan, az igazságos jog nevében kezdeményezhette a mártír miniszterelnök, Nagy Imre rehabilitálását. De szelídebb időkben sem tétlenkedett. Az aktív szakmai életút alkonyán a felelősséggel vállalt kerületi vezetőügyészi beosztás a vádképviselet új nemzedékeinek nevelőjévé tette, olyan kollegák hivatását egyengette, akik ma is tisztelettel említik nevét.

Az természetes, hogy a rendészeti igazgatás fejlesztésében különös értéket képvisel Nyíri Sándornak a Belügyminisztériumban 1992 és 1996 között kifejtett tevékenysége. Elmélyült jogi műveltségére annál is inkább szükség volt, mert ekkor érkezett el a rendőrségi törvény megalkotásának legfontosabb szakasza. A hivatalnoki erényeket pedig azoknak a szervezeti döntéseknek a kialakításában mutatta fel, amelyek nélkülözhetetlenek voltak a belügyi igazgatás és különösen a rendészeti terület jogállami követelményeinek magalapozásához.

Búcsúzunk a jogtudóstól, a rendészetelmélet művelőjétől. Tudományos közleményeinek és monográfiáinak számát akadémiai doktorok is megirigyelhetnék. Idézhetnénk a gazdag tematikából, ami a büntető elméletek úgyszólván teljes spektrumát átfogja. Kiemelkedő teljesítmény Nyíri Sándor felderítésről írt tanulmányainak sora, annál is inkább, mert azokban előrelátással rajzolt fel megoldásokat, amelyek napjainkban a hatályos büntetőeljárási jogban öltenek testet. Tudását és tapasztalatait, amit szerzőként és szerkesztőbizottsági tagként nyújtott, a Belügyi Szemle sem nélkülözhette, miként eredményei a büntetőelmélet minden művelője számára megkerülhetetlen.

Tisztelt Főügyész Úr!

Kedves Sándor

Egy gazdag életút végén az elmúlást kísérje örök nyugodalom!